b'\n_START_ARTICLE_\nHolodomor\n_START_PARAGRAPH_\nHolodomor ali slovensko gladomor (ukrajinsko \xd0\xb3\xd0\xbe\xd0\xbb\xd0\xbe\xd0\xb4\xd0\xbe\xd0\xbc\xd0\xbe\xd1\x80, dobesedno pomor od lakote) je bila velika, mno\xc5\xbei\xc4\x8dna, s strani vodstva KPSZ in vlade SZ namenoma organizirana lakota v letih 1932\xe2\x80\x931933, ki je terjala \xc5\xbeivljenja ve\xc4\x8d milijonov prebivalcev Ukrajinske socialisti\xc4\x8dne sovjetske republike (ozemlje dana\xc5\xa1nje Ukrajine razen sedmih zahodnih oblasti, ki so ta\xc4\x8das pripadale II. republiki Poljski, Krima in ju\xc5\xbene Besarabije) ter regije Kubanj v Rusiji, ki je bila v tistem \xc4\x8dasu ve\xc4\x8dinoma ukrajinsko govore\xc4\x8da. Holodomor so povzro\xc4\x8dili zavestni in namenski ukrepi vi\xc5\xa1jega vodstva SZ in Ukrajinske SSR na \xc4\x8delu s Stalinom, \xc4\x8digar cilj je bila zadu\xc5\xa1itev ukrajinskega narodoosvobodilnega gibanja in fizi\xc4\x8dno uni\xc4\x8denje dela prebivalcev ukrajinskega pode\xc5\xbeelja._NEWLINE_Na\xc4\x8drtna zaplemba celotnega pridelka \xc5\xbeit in vseh drugih \xc5\xbeivilskih izdelkov s strani predstavnikov sovjetskih oblasti v letih 1932\xe2\x80\x931933 je neposredno privedla k smrti od lakote milijonov kmetov. Pri tem so v \xc4\x8dasu gladomora sovjetske oblasti razpolagale z znatnimi zalogami \xc5\xbeit in so nadaljevale njihov izvoz v velikih koli\xc4\x8dinah v tujino, prepovedale in onemogo\xc4\x8dile pa so odhod stradajo\xc4\x8dih ljudi iz Ukrajine in odklonile pomo\xc4\x8d, ki so jo prizadetim nudile tuje dr\xc5\xbeave. \xc4\x8ceprav so dejanja predstavnikov Stalinove vlade, ki so povzro\xc4\x8dila gladomor, po takratni sovjetski kazenski zakonodaji pomenila kaznivo dejanje umora, vzroki tega mno\xc5\xbei\xc4\x8dnega zlo\xc4\x8dina niso bili v SZ nikoli raziskani in nih\xc4\x8de od odgovornih vladajo\xc4\x8dih ni bil nikoli kaznovan._NEWLINE_Sovjetska vlada skozi desetletja ni samo zamol\xc4\x8devala genocida, ampak ga je tudi prepovedala kjer koli sploh omenjati._NEWLINE_\xc5\xa0tiriindvajset dr\xc5\xbeav je uradno priznalo holodomor za genocid ukrajinskega naroda. V skladu z raziskavo javnega mnenja, opravljeno leta 2010, 60\xc2\xa0% dr\xc5\xbeavljanov Ukrajine \xc5\xa1teje holodomor za genocid. Ukrajinski parlament je leta 2003 poimenoval, leta 2006 pa uradno opredelil holodomor kot genocid ukrajinskega naroda. Leta 2010 je bila zaklju\xc4\x8dena sodna obravnava kazenske zadeve kaznivega dejanja genocida. Sodi\xc5\xa1\xc4\x8de je spoznalo za krive sedem najvi\xc5\xa1jih predstavnikov oblasti SZ in Ukrajinske SSR, in sicer generalnega sekretarja Centralnega komiteja KPSZ Josipa Stalina, sekretarja CK KPSZ Lazara Kaganovi\xc4\x8da in Pavla Posti\xc5\xa1eva, vodjo Narodnega komiteja SZ Vja\xc4\x8deslava Molotova, generalnega sekretarja CK Komunisti\xc4\x8dne stranke Ukrajine Stanislava Kosjora, drugega sekretarja CK KSU Mendelja Hatajevi\xc4\x8da in vodjo Narodnega komiteja Ukrajinske SSR Vlasa \xc4\x8cebara,, ter na podlagi znanstvenega in izvedenskega demografskega mnenja ugotovilo, da zna\xc5\xa1a skupno \xc5\xa1tevilo \xc4\x8dlove\xc5\xa1kih \xc5\xbertev holodomora 3 milijone 941 tiso\xc4\x8d ljudi.\n_START_SECTION_\nZa\xc4\x8detek represij\n_START_PARAGRAPH_\nKo so se poleti 1932 zaradi novih odvzemov \xc5\xbeivil med razla\xc5\xa1\xc4\x8denimi kmeti spet pojavili prvi znaki lakote, je bil 7. avgusta 1932 objavljen sklep Centralnega izvr\xc5\xa1ilnega komiteja SZ \xc2\xbbo za\xc5\xa1\xc4\x8diti premo\xc5\xbeenja dr\xc5\xbeavnih podjetij, kolhozov in zadrug ter o krepitvi javne (socialisti\xc4\x8dne) lastnine\xc2\xab, znan tudi pod poljudnim imenom Zakon o petih klasih. Po njem se je tatvina \xc5\xbeivil s kolhozov kaznovala s smrtjo ali z zaporom najmanj 10 let. Zakon o petih klasih je kmetom, ki so jim \xc5\xbee prej bili odvzeli zemljo, prepovedoval tudi kakr\xc5\xa1no koli razpolaganje z \xc5\xbeivili, ki so jih sami pridelali. V poldrugem letu so po tem zakonu obsodili dobrih 125 tiso\xc4\x8d ljudi._NEWLINE_Pregled 20 tiso\xc4\x8d kazenskih zadev je pokazal, da je bilo med obsojenimi kar 83\xc2\xa0% delavcev kolhozov ali kmetov-posameznikov in samo 15\xc2\xa0% bogatih kula\xc5\xa1kih elementov, torej je bil zakon uporabljen predvsem zoper kmete, ki so bili prisiljeni za re\xc5\xa1evanje svojih otrok pred smrtjo od lakote odnesti s polja domov kilogram ali dva zrn, ki so jih sicer sami pridelali.'